**RELACIJSKO NASILJE MEĐU DJECOM I MLADIMA**

**Student: Lana Jurković**

**Sveučilište u Zagrebu, Učiteljski fakultet**

**Zagreb, Savska cesta 77**

**Učiteljski studij s modulom odgojne znanosti, 5. godina**

**Mentor: izv. prof. dr. sc. Vesna Bilić**

**Sveučilište u Zagrebu, Učiteljski fakultet**

**098/ 9726 - 410**

**Adresa: Kanalski put 2, odv. 10, kbr.12,**

**10 000 Zagreb**

**099/ 578 – 9137**

***Sažetak***

Među djecom i mladima sve su rašireniji prikriveni, zlonamjerni i ponavljani oblici nasilja koje karakterizira sofisticirana manipulacija vršnjačkim odnosima, a nazivaju se relacijskim nasiljem.

Budući da se o ovoj vrsti nasilja nedovoljno zna, provedeno je istraživanje s ciljem da utvrdimo učestalost počinjenja (nasilnik) i izloženosti (žrtve) relacijskom nasilju te njihovu povezanost sa životnim zadovoljstvom, popularnosti u društvu, neugodnim osjećajima, obiteljskom potporom i uspjehom u slobodnim aktivnostima, emocionalnim i ponašajnim reakcijama, a ispitano je i razlikuju li se ove skupine u analiziranim varijablama.

U istraživanju je sudjelovalo 217 studenata Sveučilišta u Zagrebu, prosječne dobi M = 21,84 godine (SD = 1,973).

Podaci su prikupljeni od siječnja do ožujka 2014. godine, a u tu svrhu je konstruiran posebni upitnik koji je uz opće podatke sadržavao i skale za procjenu zadovoljstva životom, izloženosti i počinjenje relacijskog nasilja te emocionalnih i ponašajnih reakcija .

Rezultati pokazuju da je veći broj ispitanika tijekom svog osnovnoškolskog i srednjoškolskog razdoblja bio žrtvom tračanja, iskorištavanja, ismijavanja zbog izgleda i socijalnog statusa i sl., a maji broj ih je naveo da su bili i počinitelji.

Korelacijskom analizom je utvrđeno da žrtve imaju učestalije emocionalne i ponašajne reakcije, manje su zadovoljne, imaju više neugodnih osjećaja, percepciju da nisu bile popularne i da nisu imale obiteljsku potporu. Rezultati pokazuju da je počinjenje nasilja povezano s nižim zadovoljstvom sobom i neugodnim osjećajima.

Testiranjem razlika između skupina sudionika koji nisu bili izloženi i onih koji su to bili povremeno i često, utvrđeno je da se one međusobno statistički značajno razlikuju u svim varijablama. Dok je statistički značajna razlika između sub-uzoraka ispitanika koji nisu počinili i počinitelja relacijskog nasilja utvrđena samo u ponašajnim reakcijama.

Zbog velike uključenosti i ozbiljnih posljedica za zdravlje i dobrobit mladih, potrebno je raditi na prevenciji ovog, zanemarenog i raširenog oblika nasilja.

**Ključne riječi**: *vršnjaci,* *odnosi,relacijsko nasilje, žrtve, nasilnici, emocionalne reakcije*

**Uvod**

Uobičajeno je da među djecom dolazi do sukoba najčešće zbog nesporazuma i različitih shvaćanja, vrijednosti i stavova prema sportu, filmovima, glazbi, odijevanju, pripadanju različitim skupinama i sl., ali i pokušaja nametanja kontrole i dominacije (Bilić, 2012). Neki stručnjaci (Zdenković, 2013) smatraju da je sukob važno iskustvo kroz koje dijete uči braniti svoj položaj, izražavati vlastite misli, kako podnijeti poraz i kada se povući, ali istovremeno uči i percipirati tuđe stavove. Ako se sukobi među vršnjacima ne razriješe na zadovoljavajući način, oni mogu prijeći u nasilje. Olweus (1998, str. 19) navodi kako je učenik viktimiziran kada su ona ili on opetovano ili trajno izloženi negativnim postupcima jednoga ili više vršnjaka. Polazeći od te osnovne definicije, Bilić, Buljan Flander i Hrpka (2012, str. 265) ističu kako je nasilje, u širem smislu, svjesna okrutnost prema drugima s ciljem stjecanja moći i nanošenja psihičke ili fizičke boli. Iako postoje različite definicije sve ih povezuju elementi: namjerno negativne aktivnosti koje se ponavljaju s ciljem nanošenja boli i stjecanja moći, dominacije nad žrtvom koja je u neravnopravnoj poziciji i nemoćna da se sama obrani, a općenito su prihvaćeni kao kriteriji u određivanju nasilja među vršnjacima (*engl. bullying*).

Pod negativnim, zlonamjernim postupcima misli se na svjesno i namjerno zadavanje fizičke i/ili psihičke boli drugome. Dakle, radi se o smišljenom, a ne slučajnom ponašanju (Pregradi i sur., 2011).

Drugi kriterij u određivanju nasilja među vršnjacima je ponavljanje, no kad je nasilje trajno ili se ponavlja više puta tjedno, Olweus (1998) upozorava da se tada radi o zlostavljanju. Dakle, nasilništvo nije jednokratan događaj, a najčešće obje strane, i nasilnik i žrtva, znaju da će se nasilje ponoviti (Coloroso, 2004).

Često se može čuti da među vršnjacima ne može biti nasilja jer ne postoji razlika u fizičkoj snazi, ali to nije uvijek točno jer iako su djeca istih godina mogu biti fizički različito razvijena, a i moć nije uvijek samo fizička. Često se radi o psihološkoj i socijalnoj moći. Kada je nasilnik verbalno kompetentniji od žrtve, sklon manipuliranju, snalažljiviji u različitim situacijama, brže i lakše se izvuče iz neprilika, a jednostavno povrijedi i okrivi druge i sl., tada kažemo da je psihološki moćniji od žrtve. Tako su, primjerice, djeca s posebnim potrebama česte mete počinitelja nasilja ponajprije zbog nemogućnosti da se suprotstave i sama obrane. No, ima i slučajeva kada je počinitelj nasilja zaštićen jer je dijete utjecajne osobe (političari, sportaši i sl.) ili kada je popularniji i utjecajniji u vršnjačkoj skupini pa govorimo o socijalnoj moći počinitelja.

Ako je žrtva fizički ili psihološki, pa i socijalno, inferiornija teško će se moći sama obraniti i zaštititi od nasilnih vršnjaka, a to je prema Olweusu (1998) važan element u definiranju vršnjačkog nasilja.

Dakle, iako je među vršnjacima oduvijek bilo sukoba i nasilja, stavovi prema nasiljupočeli su se mijenjati tek 1972. godine potaknuti istraživanjima švedskog liječnika Heinemanna. On je promatrao nasilje među skupinom djece na školskom igralištu te je svoja zapažanja i zabilježio (Rivers, Duncan i Besag, 2007). Njegova istraživanja je popratio Olweus, švedski profesor psihologije koji je među prvima upozorio na ozbiljnost i štetne posljedice za djetetov fizički i psihički razvoj te njegovo obrazovanje (Olweus, 1998). No, u odnosu na ta prva istraživanja danas su se pojavili novi oblici nasilja, a čini se da je povećana i okrutnost i raširenost nasilja među djecom.

**Osnovni oblici nasilja među vršnjacima**

Danas se govori o dvije velike skupine nasilja među vršnjacima: *klasičnom i elektroničkom.*

Klasično nasilje uključuje *fizičko, verbalno* i *relacijsko nasilje*. Fizičko nasilje najčešće započinje neprimjerenim kontaktima (štipanjem, potezanjem, naguravanjem), a može prerasti u nanošenje ozbiljnih ozljeda. No, među djecom su raširene i različite zlonamjerne verbalne (vrijeđanje, blamiranje, nazivanje pogrdnim imenima, govorenje prostota), ali i neverbalne (neprimjerne geste, grimase i sl.) aktivnosti koje ne rezultiraju vidljivim posljedicama, ali izazivaju emocionalnu bol i snažne povrede.

Najmanje se govori i zna o relacijskom nasilju koje uključuje djelovanje koje drugima nanosi povrede putem činjenja štete odnosima ili osjećajima prihvaćanja, prijateljstva ili pripadnosti nekoj skupini (Simmons, 2002, str. 26). Dok se fizičko i verbalno nasilje najčešće događaju *izravno*, a posljedice su vidljive pa učitelji i roditelji najčešće na njih i reagiraju, *neizravni, prikriveni oblici* nasilja najčešće ostaju neprimijećeni pa i pomoć žrtvama izostane, a počinitelja se teško otkrije. Iako ima neke izravne forme, relacijsko nasilje se uglavnom odvija prikriveno, neizravno. Neki autori (Kowalski i Limber, 2007; Stover, 2006 prema Horton, 2010) smatraju da je relacijsko nasilje doživjelo osobiti procvat zahvaljujući modernim digitalnim uređajima (mobiteli, pametni telefoni, računala) koje djeca i mladi često zloupotrebljavaju kako bi nekome naštetili, a ova nova vrsta nasilja se naziva *elektroničkim (engl. cyberbullying).*

Prethodno smo napomenuli da je od svih navedenih oblika nasilja među djecom najmanje istraživano relacijsko nasilje pa je i to bio jedan od razloga za analizu ovog fenomena osobito raširenog među djevojkama*.*

1. **Relacijsko nasilje – oblici i obilježja**

Sumirajući rezultate različitih istraživanja i studija, Bilić (2013, str. 103) definira relacijsko nasilje kao sofisticirane, suptilne oblike emocionalne manipulacije vršnjačkim odnosima koji su usmjereni na uništavanje bliskih veza, osjećaja prihvaćenosti, a rezultiraju nanošenjem štete ugledu, socijalnom statusu i samopoštovanju žrtve. Drugi autori (Tackett i Ostrov, 2010), relacijsko nasilje definiraju kao ponašanja koja imaju namjeru naštetiti socijalnom statusu i međuljudskim odnosima drugih, a uključuju davanje uvjeta za prijateljstvo, zlonamjerno tračanje i socijalnu isključenost. Young i sur. (2010) tomu dodaju da se relacijsko nasilje odnosi na štetu u odnosima koja je uzrokovana prikrivenim nasiljem ili manipulativnim ponašanjem.

Dakle, relacijsko je nasilje usmjereno na prekidanje relacija, odnosno uništavanje bliskih socijalnih odnosa, a uključuje izravne i neizravne oblike koje ćemo u nastavku detaljnije analizirati. Češće se prakticiraju neizravni (prikriveni) oblici jer na taj način počinitelj može provoditi nasilje, a pri tome ostati nepoznat. Coyne i sur. (2008) kategorizirali su relacijsko nasilje u sljedeće skupine:

1. **neizravni oblici nasilja** (ogovaranje, širenje neistina, ismijavanje iza leđa na temelju osobnosti, socijalnog statusa, vjere, nacionalnost i sl., uznemiravanje anonimnim pozivima i prijetećim porukama, manipuliranje prijateljskim odnosima, „tretmani tišinom“ – jedan od načina nekomuniciranja sa žrtvom kojim se daje do znanja da se žrtvu socijalno isključuje);
2. **izravni oblici relacijskog nasilja** (otvoreno odbijanje prijateljstva, postavljanje uvjeta i ograničenja za prijateljstvo, prijetnje prekidom prijateljstva ako žrtva nešto učini ili ne učini).
3. **fizičke forme relacijskog nasilja** (oponašanje, pokazivanje grimasa, zločesto buljenje u žrtvu i sl.), a najčešće se događaju iza žrtvinih leđa (Bilić, 2013). Cilj nasilnika je izazvati podsmijeh kod druge djece te njihov negativan stav prema žrtvi. Žrtva najčešće ne zna o čemu se radi pa se osjeća zbunjeno i nesretno.
   1. **Prevalencija, dobne i spolne razlike**

Juvonen i Nishina (2005) utvrdili su da je 52% učenika šestih razreda osnovne škole u Los Angelesu, koji su sudjelovali u njihovom istraživanju, bilo uključeno u neki oblik relacijskog nasilja kao što je širenje glasina i socijalno isključivanje. Dobiveni rezultati govore o veličini problema koji se ne bi smio ignorirati.

Relacijsko nasilje javlja se rano, čak oko treće godine, dakle među djecom predškolske dobi (Young i sur., 2010), no ono nije tako sofisticirano upravo zbog njihovih verbalnih (ne)mogućnosti, kognitivnih i socijalnih vještina. Kako djeca sazrijevaju, njihove se vještine razvijaju pa tako i relacijsko nasilje prelazi na višu i ozbiljniju razinu, a osobito se povećava u ranoj adolescenciji (Zimmer – Gembeck i sur. 2005). Razlog je taj što je u adolescenciji potreba za interakcijama, intimnošću, vezama i prijateljstvima osobito izražena. Tome svakako treba dodati i nezrelost, emocionalnu osjetljivost, relacijske ranjivosti, nepredviđanje posljedica ponašanja kao tipične osobine adolescenata

Kad je riječ o spolnim razlikama, rezultati istraživanja nisu dosljedni. Većina autora (Crick, 1996, prema Zimmer – Gembeck, Geiger, Crick, 2005; Zimmer – Gembeck i sur., 2005; Crick, Grotpeter, 1995. i Werner, Crick, 2004. prema Horton 2010) navodi da u relacijskom nasilju češće sudjeluju djevojke. Druge studije sugeriraju da je širenje glasina i tračeva česta aktivnost među mladićima kao i među djevojkama (Coyne, Archer i Eslea, 2006; Paquette i Underwood, 1999, prema Reynolds i Repetti, 2010), odnosno da se sve više mladića ponaša relacijski nasilno (Swearer, 2008, prema Bilić, 2013).

Poznato je da mladići češće koriste fizičko nasilje. Razlog tomu je činjenica da su oni drukčije odgajani od djevojaka, odnosno njih se uči da moraju biti jaki, moćni i neustrašivi pa fizičkim nasiljem to dokazuju sebi i drugima. S djevojkama je situacija upravo suprotna. Njih se odgaja da budu ljubazne, mirne, pristojne te da ne budu agresivne. To je razlog zbog kojeg djevojke više posežu za suptilnijim i prikrivenijim oblicima nasilja koji ne ostavljaju fizičke posljedice, no, to ne znači da takvi oblici ne ostavljaju nikakvu bol. Neka istraživanja (Crick, Nelson, 2002) pokazuju da je 60% djevojčica sklono relacijskom nasilju, 71% su žrtve tog oblika nasilja, dok je 7% dječaka relacijski nasilno, a 21% su žrtve. Analizom različitih studija Owens, Shute i Slee (2000) zaključuju da je među adolescenticama najčešće prisutno širenje tračeva, socijalno isključivanje i ignoriranje drugih, a ta se ponašanja najčešće i opisuju kao ponašanja djevojaka. Uz navedeno, djevojkama odnosi s vršnjacima igraju važnu ulogu, osobito oni bliski, ali ako ih ne mogu ostvariti, ili su ti odnosi nezadovoljavajući, koriste se različitim strategijama. Ako ne mogu realizirati dobre odnose, a drugi to mogu, najčešće iz ljubomore ili zato što žele nekoga samo za sebe, smišljaju razne načine kojima će prekinuti nečije odnose i veze. Zbog snažne želje za povezivanjem, djevojke su posebno osjetljive na učinke relacijske agresije. Pa iako je relacijsko nasilje prisutno i kod mladića, većina studija se fokusira na djevojke, pa je tako učinjeno i u ovom istraživanju.

* 1. **Različite uloge mladih u relacijskom nasilju**

*Počinitelji* relacijskog nasilja, suprotno uvriježenom mišljenju, nisu mladi izraženog problematičnog ponašanja, slabog akademskog uspjeha, ni ona koja izostaju iz škole i sl. No, Essau i Conradt (2009, str. 99) navode da su to zapravo učenici koji vole ići u školu, malo izostaju i najčešće nemaju vidljivih problema u ponašanju, ali su duboko nepovjerljivi prema ljudima, u obitelji nemaju socijalnu podršku, odnosno nisu istinski prihvaćeni od roditelja i to ih potiče da se osvećuju drugima. Drugi (Kerig i sur., 2010. prema Bilić, 2013 str. 105), sugeriraju da relacijski nasilna djeca mogu imati površan šarm, slabu emocionalnu povezanost s drugima, dobre socijalne vještine i sposobnosti uvjeravanja (primjerice, da drugog učenika izoliraju i sl.), skloni su obmanama, ali nemaju razvijenu empatiju i osjećaj kajanja, ne pokazuju brigu za druge, a osobne potrebe i interese stavljaju ispred tuđih.

Počinitelji relacijskog nasilja mogu biti istaknuti među vršnjacima (Cillessen, Rose, 2005) ili tome teže. Tako se u objašnjenju mogućih razloga za počinjenje relacijskog nasilja, a sukladno teoriji socijalne dominacije (Hawley, 1999), navodi potreba za moći i statusom ili zauzimanjem središnjeg mjesta u vršnjačkoj skupini, razredu, školi. Međutim kad se socijalna dominacija ili zadovoljavajuća pozicija ne ostvaruje na prihvatljiv način pokušava se realizirati različitim strategijama. Smokrowski i Kopasz (2005) ističu da se popularni počinitelji nasilja često povezuju s drugima. Osobito adolescenti, ali i odrasli, jako dobro znaju što žele i puno lakše osmisle kompletnu strategiju za dolazak do cilja. Bilić (2013, str. 104) navodi da se „djevojke, najčešće zbog zavisti, lako udruže i postave pravila o tome što se nosi, s kim se razgovara, kako se ponaša. Svoju moć unutar skupine one najčešće postižu izmišljenim pričama i tračevima, a dijeljenjem takvih informacija se stvaraju veze s drugim djevojkama koje, ukoliko žele zadržati pripadnost toj skupini, moraju nastaviti dijeliti informacije te sudjelovati u izbacivanju neke, nerijetko ljepše i uspješnije djevojke iz skupine.“ Često djevojke štite ili postižu status u skupini koristeći različite manipulativne i kontrolirajuće tehnike. Oni nepopularni i odbačeni često koriste relacijsku agresiju da dobiju pozornost (Smokrowski, Kopasz, 2005), ali i da se osvete zbog onog što su doživjeli. Uz navedeno Page i Smith (2012) su u istraživanju, u kojem su sudjelovali (N=282) učenici osnovnih i srednjih škola, utvrdili da počinitelji relacijskog nasilja za svoja djela okrivljuju druge i sebe ne doživljavaju kao agresore.

Dakle, neki počinitelji nasilja koriste različite strategije kako bi ostvarili dominaciju i kontrolu u skupini zbog zadovoljavanja vlastitih želja, potreba ili individualnih ciljeva, a neki s čistom namjerom da degradiraju žrtve.

*Žrtve*različitih vrsta nasilja, pa tako i relacijskog, imaju zajedničke karakteristike, a najčešće se radi o osobama koja su tihe, povučene, nemaju prijatelja ili se po nečem izdvajaju, primjerice po nekim fizičkim obilježjima (niski, visoki, debeli, mršavi, nose naočale i sl.) ili nekim manama, primjerice, govornim. No, žrtve relacijskog nasilja su često osobe koje se ističu i po nečem pozitivnom, primjerice, odlični su učenici, lijepe su i popularne djevojke, a glavni motiv koji potiče počinitelje ovog oblika nasilja je zavist. Uz navedeno kao karakteristike žrtve relacijskog nasilja znanstvenici (Crick, Casas, Nelson, 2002; Smokrowski, Kopasz, 2005; Bilić, 2013) navode i nesigurnost, usamljenost, manjak samopouzdanja, poteškoće u stvaranju odnosa, nazadovanje u školi i slično.

Kad se govori o međuvršnjačkom nasilju općenito, najčešće se analiziraju glavni akteri, žrtve i počinitelji, o kojima se nedovoljno zna u slučajevima relacijskog nasilja, ali Horton (2010) navodi da se ova vrsta nasilja može objasniti kroz različite uloge u skupini:

* Kraljica (*engl. queen*) – djevojka koja je najpopularnija i ujedno najmoćnija u skupini;
* Podanica (*engl. sidekick*) – djevojka koja je uz kraljicu te je podupire uvijek i u svemu;
* Ulizica (*engl. wannabee*) – djevojka koja bi htjela biti kraljica ili poput nje;
* Tračerica (*engl. gossiper*) – djevojka koja teži nadmoći preko informacija koje prikuplja od drugih;
* Plivačica (*engl. floater*) – djevojka koja često mijenja društva i ne traži moć;
* Direktna nasilnica (*engl. direct bully*) – djevojka koja koristi izravno, pa i fizičko nasilje kako bi stekla moć;
* Meta (*engl. target*) – djevojka prema kojoj je relacijsko nasilje usmjereno;
* Očevidac (*engl. bystander*) – djevojka koja svjedoči relacijskom nasilju; često ne reagira na njega jer se boji kraljice.

Djevojke doživljavaju najviše nasilja od neposrednih prijatelja (Page, Smith, 2012), odnosno relacijsko nasilje karakterizira bliske odnose, a upravo to izaziva snažne emocionalne reakcije i ostavlja posljedice.

* 1. **Emocionalne reakcije i posljedica relacijskog nasilja**

Malo se zna o osjećajima počinitelja u trenutku provođenja relacijskog nasilja, kao i osjećajima žrtve u tom istom času ili neposredno nakon toga. Kakve osjećaje proživljavaju nasilnik i žrtva te razlikuju li se osjećaji s obzirom na oblik nasilja, istraživali su Reynolds i Repetti (2010), a utvrdili su da nasilnici u trenutku počinjenja nekog oblika relacijskog nasilja najčešće osjećaju krivnju, uvrijeđenost, potom tugu, anksioznost, a najmanje osjećaju olakšanje i sreću. Milivojević (2010) navodi da ako počinitelji osjećaju tugu, to pokazuje da znaju ili da su svjesni što su učinili pa se preispituju. Nešto rjeđe se javlja osjećaj olakšanja i to kod onih koji su počinili relacijsko nasilje s namjerom da „vrate žrtvi“. Samo oni kojima je primarni cilj bio nanijeti nekom zlo, nakon takvih aktivnosti osjete sreću.

U već spomenutom istraživanju Reynolds i Repetti (2010) su utvrdili da žrtve u trenutku relacijskog nasilja najviše osjećaju ljutnju, uvrijeđenost, potom tugu, odbačenost, izdaju, zabrinutost, a najmanje osjećaju da ih nije briga te krivnju. Sasvim je jasno zašto je ljutnja najčešći osjećaj žrtve relacijskog nasilja. A Milivojević (2010) navodi da ljutnja proizlazi iz procjene osobe da se netko prema njoj ponaša na način koji ugrožava neku njenu vrijednost. Žrtva zbog nasilja može osjećati poniženje iz kojeg proizlazi ljutnja, a što poslije može eskalirati u osvetu. Uz uvrijeđenosti, česta reakcija žrtve relacijskog nasilja je tuga koja je posljedica percepcije da joj je nešto oduzeto (dignitet, samopoštovanje, osjećaj vrijednosti, reputacija). Stoga Milivojević (2010) kaže da je tuga veća, što je ta izgubljena vrijednost bila značajnija. Nerijetko žrtve počinju zbog svega proživljenog osjećati beznadnost, besmisao, bezizlaznost, a tada tuga prelazi u depresiju.

Mnogi autori upravo depresiju i suicidalne ideje smatraju najozbiljnijim posljedicama relacijskog nasilja (Young i sur., 2010; Leff i Crick, 2010) i upozoravaju na njegove razorne učinke. Budući da se navedene posljedice teško uočavaju, često izostane pomoć.

Iz svega navedenog se može zaključiti da je relacijsko nasilje važan problem s kojim se suočava veliki broj djece i mladih, a koje se teško primjećuje pa se i ovo istraživanje oslanja na samoiskaz studenta o iskustvima sudjelovanja u ovoj vrsti nasilja tijekom njihovog školovanja.

1. **Empirijski dio**

**Cilj istraživanja**

Cilj ovoga rada je utvrditi učestalost počinjenja (nasilnik) i izloženosti (žrtve) relacijskom nasilju, te njihovu povezanost sa životnim zadovoljstvom, popularnosti u društvu, neugodnim osjećajima, obiteljskom potporom i uspjehom u slobodnim aktivnostima, emocionalnim i ponašajnim reakcijama te ispitati u kojim se od navedenih varijabli ove skupine razlikuju, a kako bi pridonijeli proširivanju spoznaja i boljem razumijevanju relacijskog nasilja i mogućem kreiranju preventivnih programa.

**Problemi istraživanja**

Sukladno cilju odredili smo četiri istraživačka problema:

1. Utvrditi učestalost počinjenja i izloženosti relacijskom nasilju.

2. Utvrditi povezanost između počinjenja relacijskog nasilja (počinitelji), odnosno izloženosti relacijskom nasilju (žrtve) i zadovoljstva životom, neugodnih osjećaja u djetinjstvu i nezadovoljstva sobom, popularnosti, emocionalnim i ponašajnim reakcijama, potporom obitelji, uspjehom u slobodnim aktivnostima.

3. Utvrditi razlikuju li se skupine ispitanika koje nisu doživjele relacijsko nasilje od onih koji su bili ponekad izloženi te onih koji su učestalo doživljavali relacijsko nasilje, odnosno bili zlostavljani.

4. Utvrditi razlikuju li se počinitelji relacijskog nasilja od svojih vršnjaka koji se nisu tako ponašali.

**Sudionici**

U istraživanju je sudjelovalo 217 studenata (9,7% muškaraca i 90,3 % djevojaka) Sveučilišta u Zagrebu i to: Učiteljskog, Prirodoslovno–matematičkog, Ekonomskog, Pravnog i Medicinskog fakulteta. Prosječna dob ispitanika M = 21,84 godine (SD = 1,973).

**Postupak**

Podaci su prikupljeni od siječnja do ožujka 2014. godine, ispitivanjem po skupinama. Ispitanici su dobili opću uputu o ispunjavanju upitnika, sudjelovanje je bilo dobrovoljno i anonimno, uz napomenu da u svakom trenutku mogu odustati, ali nije bilo takvih slučajeva.

**Instrumenti**

Za potrebe ovog istraživanja konstruiran je poseban anketni upitnik koji se sastoji od sedam zasebnih cjelina:

a) ***Upitnik sociodemografskih varijabli***, sadrži opća pitanja (o spolu, godinama, fakultetu kojeg pohađa, godini studija, općem uspjehu na fakultetu, u osnovnoj te srednjoj školi), te pitanja o socioekonomskim prilikama (život u obitelji, školska sprema roditelja, zaposlenje roditelja, primanja u obitelji).

b) ***Skala trenutnog zadovoljstva životom*** sastoji od 6 čestica, a studenti su procjenjivali na skali od 4 stupnja (od 1= uopće se ne odnosi na mene do 4 = u potpunosti se odnosi na mene) u kojoj su mjeri zadovoljni svojim sadašnjim životom (primjer: *Moj život je vrlo blizu onome što smatram idealnim*). Cronbachov α koeficijent pouzdanosti skale iznosi 0,772.

c) ***Skala procjene osnovnoškolskog i srednjoškolskog razdoblja*** sastoji od ukupno 11 čestica koja se odnosi na pitanja o njihovom osnovnoškolskom i srednjoškolskom razdoblju. A ispitanici su na skali od 4 stupnja (od 1= uopće se ne odnosi na mene do 4 = u potpunosti se odnosi na mene) procjenjivali svoj položaj u društvu/popularnost (4 čestice; pr. *Bio/la sam popularan/na u društvu*), neugodne osjećaje koji su prevladavali (5 čestica; pr. *Bio/la sam usamljena*), svoje sposobnosti (1 čestica; pr. *Bio/la sam uspješan/na u sportovima ili drugim aktivnostima*) te odnose u obitelji (1 čestica; *Kroz život sam u svemu imao/la potporu svoje obitelji*). Cronbachov α koeficijent pouzdanosti subskale položaj u društvu iznosi 0,706, a za neugodne osjećaje 0,796.

d) ***Učestalost izloženosti relacijskom nasilju tijekom osnovnoškolskog i srednjoškolskog razdoblja*** studenti su procjenjivali na skali od 4 stupnja (od 1 = nikad, do 4 = vrlo često) koliko često su tijekom osnovne i srednje škole doživjeli relacijske neugodnosti. Skala se sastoji od 9 čestica (primjer: *Je li netko tijekom tvog osnovnoškolskog ili* *srednjoškolskog obrazovanja širio tračeve i lažne priče o tebi*). Cronbachov α koeficijent pouzdanosti skale iznosi 0,771.

e) ***Skala procjene emocionalnih reakcija na neugodne relacijske doživljaje*** sastojala se od 9 čestica, studenti su procjenjivali na skali od 4 stupnja (od 1 = ne do 4 = maksimalno) jačinu emocionalnih (5 čestica; pr. *Bio/la sam ljut/a*) i ponašajnih reakcija na navedene događaje (4 čestice; pr. *Planirao/la sam osvetu*). Cronbachov α koeficijent pouzdanosti za ponašajne reakcije iznosi 0,650, a za emocionalne reakcije 0,827.

f) ***Skala počinjenja relacijskog nasilja prema vršnjacima*** sastoji od 8 čestica, a studenti su procjenjivali na skali od 4 stupnja (od 1 = nikad do 4 = vrlo često) učestalost određenog ponašanja prema prijatelju i vršnjacima tijekom osnovne i srednje škole (primjer: *Svjesno sam manipulirao/la prijateljem*; *Svjesno sam nekome uništio/la vezu*). Cronbachov α koeficijent pouzdanosti skale iznosi 0,720.

g) ***Tri pitanja otvorenog tipa*** kojima se ispitanicima ostavila mogućnost da opišu način na koji su bili povrijeđeni od strane najboljeg prijatelja, kako je to utjecalo na njihov život kasnije te kako gledaju na svoje ponašanje prema vršnjacima i prijateljima kroz osnovnu i srednju školu.

1. **Rezultati i rasprava**
   1. **Učestalost relacijskog nasilja**

Sukladno prvom istraživačkom problemu utvrdili smo učestalost počinjenja i izloženost različitim oblicima relacijskog nasilja tijekom školovanja sudionika istraživanja, a rezultati su prikazani u Tablici 1.

*Tablica 1.* Učestalost počinjenja određenih oblika relacijskog nasilja

|  |  |  |  |  |
| --- | --- | --- | --- | --- |
|  | **NIKADA** | **RIJETKO** | **VIŠE PUTA** | **VRLO ČESTO** |
| *Pokretanje neistina i tračeva* | 90,3 % | 7,8 % | 1,4 % | 0,5 % |
| *Manipuliranje* | 66,4 % | 26,7 % | 5,5 % | 1,4 % |
| *Uništavanje veza* | 93,5 % | 4,6 % | 1,4 % | 0,5 % |
| *Uništavanje prijateljstva* | 91,7 % | 7,8 % | 0,5 % | 0% |
| *Ismijavanje zbog izgleda, statusa i sl.* | 59,4 % | 32,3 % | 7,4 % | 0,9 % |
| *Iskorištavanje povjerenja* | 85,7 % | 13,8 % | 0,5 % | 0% |
| *Slanje prijetećih, uvredljivih poruka* | 90,8 % | 6,9 % | 2,3 % | 0% |
| *Objava neistina na internetu* | 97,2 % | 2,8 % | 0% | 0% |

Očekivano, rezultati pokazuju da manji broj ispitanika priznaje počinjenje relacijskog nasilja.

Iz podataka iznesenih u Tablici 1. vidimo da se najviše ispitanika izjasnilo da su ismijavali druge zbog izgleda, socijalnog statusa, porijekla i sl. (40,6 %). Istina, 32,3% njih je to radilo rijetko, a više puta i vrlo često ih je to radilo 8,3% što prelazi granicu dopuštenoga. Sljedeći najučestaliji oblik relacijskog nasilja je manipuliranje, odnosno postavljanje uvjeta za prijateljstvo. Njih 33,6% je priznalo da su koristili ovaj oblik nasilja, od toga ih je 26,7% to činilo rijetko, a čak 6,9% više puta i vrlo često što prelazi u zlostavljanje sukladno kriterijima Olweusa (1998). Istraživanje je pokazalo da su ispitanici koji su se izjasnili kao počinitelji relacijskog nasilja, najmanje objavljivali lažne informacije ili kompromitirajuće fotografije žrtava na internetu. Čak 97,2% počinitelja to nije učinilo nikada, a 2,8% je to učinilo rijetko, a nitko od ispitanih počinitelja nije ovaj oblik proveo više puta. Ovakav rezultat možemo objasniti da u vrijeme kada su ispitanici bili u srednjoj, a pogotovo osnovnoj školi, internet nije bio dostupan svakome, a i elektroničko nasilje nije bio toliko razvijeno kao danas. Nadalje, sljedeći oblik nasilja koji je najmanje zastupljen je uništavanje veza, a ovaj rezultat je prilično neočekivan. Naime, čak 93,5% nasilnika se izjasnilo da ovaj oblik nasilja nisu nikada počinili, 4,6% je rijetko, a 1,9% je više puta i vrlo često. Treći najmanje zastupljeni oblik relacijskog nasilja je uništavanje prijateljstava. Čak 91,7% ispitanika se izjasnilo da nisu nikada nekome uništili prijateljstvo, 7,8% je to činilo rijetko, samo 0,5% ispitanika je to činilo više puta, a nitko ovaj oblik nasilja nije provodio često.

Dakle, možemo zaključiti da je manipulacija najučestaliji oblik nasilja. Odnosno, nasilnici najčešće ponavljaju postavljanje raznih uvjeta za prijateljstvo. Nasilje koje je najmanje učestalo je objavljivanje neistina o žrtvi i kompromitirajućih fotografija na internetu.

Zanimalo nas je još i koliko je sudionika bilo žrtvom relacijskog nasilja

*Tablica 2*. Učestalost doživljavanja određenih oblika relacijskog nasilja

|  |  |  |  |  |
| --- | --- | --- | --- | --- |
|  | **NIKADA** | **RIJETKO** | **VIŠE PUTA** | **VRLO ČESTO** |
| *Pokretanje tračeva* | 24,1 % | 47,7 % | 22,7 % | 5,6 % |
| *Izbacivanje iz društva* | 50,5 % | 34,7 % | 11,1 % | 3,7 % |
| *Uništavanje veza* | 81 % | 14,8 % | 2,8 % | 1,4 % |
| *Uništavanje prijateljstava* | 52,1 % | 35,9 % | 10,1 % | 1,8 % |
| *Slanje uvredljivih, prijetećih poruka* | 59,3 % | 25,9 % | 13 % | 1,9 % |
| *Ismijavanje zbog izgleda, statusa i sl.* | 42,9 % | 36,9 % | 14,3 % | 6 % |
| *Manipuliranje* | 78,3 % | 18 % | 3,2 % | 0,5 % |
| *Iskorištavanje prijateljstva* | 29 % | 46,5 % | 21,2 % | 3,2 % |
| *Objava neistina na internetu* | 87,1 % | 10,1 % | 2,8 % | 0% |

Iz podataka iznesenih u Tablici 2. vidljivo je da su sudionici istraživanja najčešće bili izloženi tračevima svojih kolega, to je doživjelo njih 75,9% , od toga njih 22,7% više puta, a 5,6% ulazi u kategoriju zlostavljanih. Sljedeći oblik relacijskog nasilja je iskorištavanje prijateljstva. 71% ispitanika se izjasnilo da je njihov prijatelj iskoristio protiv njih ono što mu je ispitanik rekao u povjerenju, njih 46,5% su se izjasnili da im se to dogodilo rijetko, čak 21,2% ispitanika se s tim susrelo više puta, a 3,2% je bilo zlostavljano na ovaj način. Treći oblik je ismijavanje. 57,1% ispitanika se izjasnilo da su ih vršnjaci ismijavali zbog fizičkog izgleda, socijalnog statusa, podrijetla i sl. Njih 36,9% se izjasnilo da im se ovaj oblik nasilja dogodio rijetko, 14,3% ispitanika se s ovim suočilo više puta, a 6% vrlo često.

Iz podataka prikazanih u tablici, možemo zaključiti da su žrtve najviše izložene ponavljanju lažnih tračeva te ismijavanju. Uzevši u obzir Olweusov (1998) kriterij zlostavljanja, po učestalosti događanja ova dva oblika nasilja možemo zaključiti da se tu radi o zlostavljanju te da zlostavljači najčešće ismijavaju žrtve i šire lažne tračeve o njima.

Analizom podataka prikazanih u Tablici 2. o oblicima nasilja s najmanjom učestalošću, uočavamo da su žrtve najmanje suočene s objavljivanjem informacija ili kompromitirajućih fotografija o njima na internetu. Čak 87,1% ispitanika se izjasnilo da nikada nitko o njima nije objavio nešto negativno na internetu tijekom njihovog osnovnoškolskog i srednjoškolskog obrazovanja. S druge strane, 10,1% ispitanika se s ovim oblikom relacijskog nasilja susreo rijetko, njih 2,8% više puta, a nitko od ispitanika nije bio sustavno izložen ovom nasilju što smo prethodno objasnili. Po učestalosti je najmanje zastupljeno uništavanje veza. Čak 81% ispitanika se izjasnilo da im lažne glasine nikada nisu uništili vezu, njih 14,8% se s ovim oblikom rijetko susrelo, 2,8% više puta, a 1,4% ispitanika se vrlo često dogodilo da su im lažne glasine uništile vezu.

Očito je da je više ispitanika doživjelo nasilje nego što ga je, prema njihovom iskazu počinilo. Postoji mogućnost da ispitanici nisu davali iskrene odgovore, nego socijalno poželjne te da subjektivno sagledavaju svoje postupke. Ipak im je lakše priznati da su bili žrtva, nego da su sami počinili relacijsko nasilje.

Ovi podaci sugeriraju da se očito nedovoljno radi na prevenciji relacijskog nasilja. U uvodu smo istaknuli da se najčešće reagira na fizičko nasilje jer ima vidljive posljedice, a da su različiti oblici prikrivenog nasilja, osobito relacijskog, prilično zanemareni.

**3.2. Rezultati korelacijske analize**

Sukladno drugom istraživačkom problemu, željeli smo provjeriti povezanost izloženosti relacijskom nasilju (žrtva) i počinjenju relacijskog nasilja (nasilnik) sa sadašnjim životnim zadovoljstvom, položajem u društvu (popularnost), neugodnim osjećajima, obiteljskom potporom i uspjehom u sportskim i izvannastavnim aktivnostima tijekom osnovnoškolskog i srednjoškolskog razdoblja te emocionalnim i ponašajnim reakcijama kao posljedicama relacijskog nasilja.

*Tablica 3*. Korelacijska matrica ispitivanih varijabli

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 1. | 2. | 3. | 4. | 5. | 6. | 7. | 8. | 9. |
| 1. zadovoljstvo životom | 1 | -,349\*\* | ,369\*\* | -,164\* | -,248\*\* | -,255\*\* | -,179\*\* | ,324\*\* | ,136\* |
| 2. neugodni osjećaji i nezadovoljstvo sobom | -,349\*\* | 1 | -,530\*\* | ,262\*\* | ,251\*\* | ,201\*\* | ,186\*\* | -,216\*\* | -0,119 |
| 3. popularnost | ,369\*\* | -,530\*\* | 1 | -,204\*\* | -,176\* | -,166\* | -0,081 | ,189\*\* | ,201\*\* |
| 4. žrtva relacijskog nasilja | -,164\* | ,262\*\* | -,204\*\* | 1 | ,434\*\* | ,426\*\* | ,312\*\* | -,226\*\* | -0,05 |
| 5. emocionalne reakcije | -,248\*\* | ,251\*\* | -,176\* | ,434\*\* | 1 | ,476\*\* | ,281\*\* | -0,092 | -,201\*\* |
| 6. ponašajne reakcije | -,255\*\* | ,201\*\* | -,166\* | ,426\*\* | ,476\*\* | 1 | ,268\*\* | -0,08 | -0,088 |
| 7. nasilnik u relacijskom nasilju | -,179\*\* | ,186\*\* | -0,081 | ,312\*\* | ,281\*\* | ,268\*\* | 1 | -,220\*\* | -0,077 |
| 8. potpora obitelji | ,324\*\* | -,216\*\* | ,189\*\* | -,226\*\* | -0,092 | -0,08 | -,220\*\* | 1 | 0,058 |
| 9. uspjeh u sportovima i dr. aktivnostima | ,136\* | -0,119 | ,201\*\* | -0,05 | -,201\*\* | -0,088 | -0,077 | 0,058 | 1 |

Napomena: značajnost korelacije \*\*p<0,01; \*p<0,05

Dobiveni rezultati pokazuju da žrtve imaju učestalije emocionalne (r = 0,434; p = 0,000) i ponašajne reakcije (r = 0,426; p = 0,000) relacijskog nasilja. Žrtve su učestalije tužne (r = 0,330; p < 0,000), ljute (r = 0,308; p < 0,000), razmišljaju o osveti (r = 0,294; p < 0,000), ali su i razočarane (r = 0,384; p < 0,000). Drugim riječima, što je žrtva bila izloženija relacijskom nasilju, to je više osjećala ljutnju, tugu, želju za osvetom i razočaranje. Dobiveni rezultati mogu se objasniti sukladno teoriji Milivojevića (2010) koji navodi da ako se ljutnja ne riješi na pravi način ona može prerasti u osvetu. Ako se to dogodi, uloge u relacijskom nasilju se mijenjaju. Žrtva osjeća tugu zato jer joj je ugrožena reputacija, zato jer je povrijeđena, gubi samopoštovanje i sl. U trenutku kad žrtva prestaje gajiti nadu da će biti bolje, tuga može prerasti u depresiju. Dok razočaranje može proizlaziti iz gubitka žrtvine vjere u pravedan svijet i vjeru u zaštitu. Osobito ako nasilnik prođe nekažnjeno.

Osim navedenog, postoji i statistički značajna korelacija između žrtve relacijskog nasilja i odnosa s počiniteljem (r = 0,401; p < 0,000), mržnje prema počinitelju (r = ,216; p < 0,002) te nepovjerenjem (r = ,240; p < 0,001). To nam pokazuje da je iskustvo žrtve u relacijskom nasilju rezultiralo prekidima odnosa s nasilnikom, povećanju mržnje prema nasilniku te teškoći sklapanja prijateljstava i nepovjerenju drugima u sadašnjosti.

Postoji mala, a ipak statistički značajna negativna korelacija žrtava relacijskog nasilja i njihova zadovoljstva životom danas. To znači da su žrtve danas manje zadovoljne vlastitim životom, tijekom školovanja su imali više neugodnih osjećaja, osjećali su se manje popularnima te su imali slabu potporu svojih roditelja. Postoji i statistički značajna povezanost između žrtve i počinitelja iz čega možemo zaključiti da su žrtve relacijskog nasilja i sami bili nasilnici (r = 0.312; p = 0,000). To možemo objasniti osvetom kao motivom. Većina žrtava nasilja ima želju osvetiti se svojim nasilnicima, ako im to nije moguće, osvetit će se bilo kome (premještena agresija). Moguće da žrtva čini nasilje nad onim koji je prema njima nasilan ili nad drugom žrtvom i stvara se krug nasilja. Primjećujemo da ne postoji statistički značajna korelacija između ispitanika koji su se izjasnili kao žrtve relacijskog nasilja i uspjeha u sportovima i drugim aktivnostima.

Iz Tablice 3. još uočavamo da su ispitanici koji su bili relacijski nasilni danas također manje zadovoljni sobom i kod njih su izraženiji neugodni osjećaji. Iako korelacije nisu visoke, ipak postoji statistički značajna povezanost počinitelja s emocionalnim i ponašajnim reakcijama u sadašnjosti. Postoji manja, ali ipak statistički značajna korelacija počinitelja i žrtve. Kao što smo prethodno naveli, nasilnici su često i žrtve nasilja, što smo prethodno objasnili. Također kao kod žrtava, tako i kod počinitelja postoji niska, ali statistički značajna negativna korelacija žrtve i potpore obitelji. To znači da počinitelji relacijskog nasilja u obitelji nisu imali socijalnu podršku što objašnjavamo navodima Shomakera i Furmana (2009) koji kažu da djeca koja nemaju socijalnu podršku obitelji, često ne uspiju razviti emocionalne i socijalne resurse koji su potrebni za pozitivnu interakciju s vršnjacima. No, primjećujemo da ne postoji statistički značajna korelacija počinitelja relacijskog nasilja i popularnosti, kao ni uspjehom u sportovima i drugim aktivnostima.

**3.3. Utvrđivanje razlika između skupina ispitanika uključenih u relacijsko nasilje**

Budući da iz rezultata korelacija ne možemo donositi uzročno posljedične zaključke, kao niti utvrditi razlike između pojedinih skupina ispitanika s obzirom na izloženost ili počinjenje relacijskog nasilja, provedeni su testovi za utvrđivanje značajnosti razlika. Isprva su se ispitivale razlike u zadovoljstvu životom, neugodnim osjećajima, položaju u društvu i obiteljske potpore tijekom osnovnoškolskog i srednjoškolskog razdoblja, emocionalnih i ponašajnih posljedica, doživljenog relacijskog nasilja te iskustva nasilničkog ponašanja u relacijskom odnosu s obzirom na vlastito iskustvo doživljenog relacijskog nasilja. Prvu kategoriju čine ispitanici koji nisu bili žrtve relacijskog nasilja. U drugoj kategoriji su ispitanici koji su rijetko bili žrtve relacijskog nasilja, dok su u trećoj skupini ispitanici koji su više puta ili vrlo često bili žrtve relacijskog nasilja, odnosno zlostavljanja. Podjednaka podjela je rađena i za kategorije nasilničkog ponašanja, no u ovom slučaju u trećoj kategoriji tzv. zlostavljač u relacijskom nasilju bio je samo jedan ispitanik. Stoga su ispitivane razlike u zadovoljstvu životom, neugodnim osjećajima, položaju u društvu i obiteljske potpore tijekom osnovnoškolskog i srednjoškolskog razdoblja, emocionalnih i ponašajnih posljedica doživljenog relacijskog nasilja te iskustvima žrtve nasilja u relacijskom odnosu samo između dvije kategorije ispitanika, onih koji nikada nisu pokazivali znakove nasilja u relacijskom odnosu i onih koji su ih pokazivali rijetko.

Da bi utvrdili značajnost razlika između navedenih skupina napravili smo Kruskal-Wallis H testom, a zatim post hoc analizu Mann-Whitney U testom. Indeksi pored prosječnih rangova označavaju između koji skupina je razlika statistički značajna: 1 - bez doživljaja relacijskog nasilja; 2 - žrtva relacijskog nasilja; 3 - žrtva relacijskog zlostavljanja, a rezultate donosimo u Tablici 4.

*Tablica 4.* Razlike u ispitivanim varijablama obzirom na iskustvo doživljenog relacijskog nasilja

|  |  |  |  |  |  |
| --- | --- | --- | --- | --- | --- |
|  | Bez doživljaja relacijskog nasilja  (N=98) | Žrtva relacijskog nasilja  (N=103) | Žrtva relacijskog zlostavljanja  (N=10) | Kruskal – Wallis H test | |
|  | M rang | M rang | M rang | χ²(df=2) | p |
| *Zadovoljstvo životom* | 114,253 | 102,643 | 59,801,2 | 7,927 | ,019 |
| *Neugodni osjećaji* | 91,902,3 | 114,781,3 | 161,251,2 | 15,550 | ,000 |
| *Položaj u društvu/popularnost* | 116,333 | 104,503 | 32,151,2 | 17,623 | ,000 |
| *Potpora u obitelji* | 115,223 | 102,49 | 73,801 | 7,999 | ,018 |
| *Emocionalne reakcije* | 76,732,3 | 118,251,3 | 166,151,2 | 36,836 | ,000 |
| *Ponašajne reakcije* | 79,012,3 | 117,951,3 | 165,851,2 | 33,327 | ,000 |
| *Nasilnik u relacijskom nasilju* | 90,372,3 | 118,581 | 138,951 | 14,873 | ,001 |

Dobiveni rezultati pokazuju da ispitanici koji nisu doživjeli relacijsko nasilje su zadovoljniji životom od onih koji su bili ponekad izloženi, a pogotovo onih koji su učestalo bili izloženi relacijskom nasilju, odnosno koji su bili zlostavljani. Sličan obrazac se ponavlja i kada je riječ o neugodnim osjećajima. Oni koji su bili relacijski zlostavljani izvještavaju više neugodnih osjećaja za razliku od oni koji nisu doživjeli relacijsko nasilje, koji imaju najmanje neugodnih osjećaja. Ispitanici koji nisu doživjeli relacijsko nasilje navode da su bili zadovoljni svojim položajem u društvu i popularni, a oni koji su učestalo bili žrtve relacijskog nasilje znatno manje su bili zadovoljni položajem u društvu i popularni. Zanimljivo je da su povremene žrtve relacijskog nasilja i oni koji su učestalo bili izloženi ovom obliku nasilja imali slabiju potporu obitelji od onih koji nikada nisu doživjeli relacijsko nasilje. Žrtve koje su povremeno i često doživljavale relacijsko nasilje imali su statistički značajnije emocionalne i ponašajne reakcije nego njihovi vršnjaci koji nisu bili izloženi ovom obliku nasilja. Zanimljivo je primijetiti da oni koji su bili relacijski zlostavljani ili su bili povremene žrtve su statistički značajnije bili i nasilnici.

Ova analiza potvrđuje prethodno dobivene nalaze korelacijske analize u kojoj smo utvrdili da žrtve imaju slabiju potporu obitelji, zatim manje zadovoljni životom te svojim položajem u društvu i popularnosti u odnosu na svoje vršnjake koji su povremeno doživljavali takve oblike nasilja, a osobito u odnosu na one koji nisu doživjeli relacijsko nasilje. U istraživanjima Crick, Casas, Nelson (2002), Smokrowski, Kopasz (2005) također se navodi da su žrtve relacijskog nasilja često nesigurne, usamljene, imaju niže samopouzdanje i poteškoće u stvaranju odnosa što može biti razlog njihovog nezadovoljstva svojim položajem u društvu i osjećajem da su manje popularni. Također je važno istaknuti da oni koji su češće bili izloženi relacijskom nasilju, imaju statistički značajnije emocionalne i ponašajne reakcije i neugodne osjećaje. U istraživanju Reynoldsa i Repettija (2010), utvrđeno je da žrtve imaju burne emocionalne reakcije, a prema rezultatima ovog istraživanja to se osjeća i u njihovom ponašanju tipa planiranja osvete, prekida odnosa s nasilnikom, ali i u problemima u sklapanju prijateljstava tijekom njihovog života.

*Tablica 5*. Razlike u ispitivanim varijablama obzirom na iskustvo počinjenog relacijskog nasilja

|  |  |  |  |  |  |
| --- | --- | --- | --- | --- | --- |
|  | Bez počinjenja relacijskog nasilja  (N=178) | Počinitelji relacijskog nasilja  (N=29) | Mann-Whitney U test | | |
|  | M rang | M rang | U | Z | p |
| *Zadovoljstvo životom* | 109,33 | 90,94 | 2077,5 | -1,458 | ,145 |
| *Neugodni osjećaji* | 105,58 | 119,72 | 2328,0 | -1,150 | ,250 |
| *Položaj u društvu/popularnost* | 109,49 | 94,83 | 2315,0 | -1,197 | ,231 |
| *Potpora u obitelji* | 110,34 | 93,02 | 2262,5 | -1,741 | ,082 |
| *Emocionalne reakcije* | 100,07 | 120,78 | 2036,5 | -1,748 | ,080 |
| *Ponašajne reakcije* | 98,27 | 139,16 | 1561,5 | -3,441 | ,001\* |
| *Žrtva u relacijskom nasilju* | 99,30 | 148,05 | 1419,5 | -4,013 | ,000\* |

Ne postoji statistički značajna razlika između sub-uzoraka ispitanika koji nisu počinili relacijsko nasilje i počinitelja relacijskog nasilja u ispitivanim varijablama *zadovoljstvo životom, neugodni osjećaji, položaj u društvu, potpora obitelji i emocionalne reakcije*. Ali zanimljivo je da se ove dvije skupine razlikuju u ponašajnim reakcijama, odnosno, počinitelji relacijskog nasilja u odnosu na svoje vršnjake koji nisu počinili relacijsko nasilje imaju statistički značajnije ponašajne reakcije. Također, počinitelji relacijskog nasilja su statistički značajnije i žrtve relacijskog nasilje za razliku od onih koji nisu počinitelji relacijskog nasilja.

Statistički značajna razlika između počinitelja i onih koji ne čine relacijsko nasilje postoji samo u dvije varijable, za razliku od žrtava koji se od onih koji nisu ili su samo ponekad doživjeli relacijsko nasilje, razlikuju u svim analiziranim varijablama. Rezultati su razumljivi jer je logično da su žrtve zbog svega proživljenog manje zadovoljni svojim životom, imaju više neugodnih osjećaja i emocionalnih reakcija zbog proživljene loših iskustava. Također, žrtve su i lakše mete zbog slabije popularnosti, nižeg položaja u društvu i slabije potpore vlastite obitelji.

Na osnovi provedenih analiza možemo reći da je od oblika relacijskog nasilja, prema retrospektivnom samoiskazu žrtava, najraširenije tračanje i ogovaranje, slične rezultate su dobili i Smokrowski i Kopasz (2005), zatim iskorištavanje, manipuliranje, ismijavanje izgleda i socijalnog statusa što podržavaju i iskazi počinitelja. Budući da su se pitanja odnosila na osnovnoškolsko i srednjoškolsko razdoblje u kojem Internet nije bio svima dostupan, najmanje je zastupljeno elektroničko nasilje, koje u novije vrijeme poprima epidemijske razmjere.

Rezultati ovog istraživanja proširuju spoznaje o žrtvama relacijskog nasilja, pa uz klasične osobine žrtava kao povučenih, mirnih, nesigurnih, sa slabim socijalnim vještinama (Olweus, 1998: Crick, Casas, Nelson, 2002; Smokrowski, Kopasz, 2005; Bilić, 2013) treba dodati da se radi o osobama koje su manje zadovoljne vlastitim životom, tijekom školovanja su imale više neugodnih osjećaja, osjećali su se manje popularnima te su imali slabu potporu svojih roditelja. Iz provedenih analiza se nameće zaključak da žrtve češće postaju i počinitelji, a što se može objasniti emocijama ljutnje i tuge koje nerijetko prerastaju u želju za osvetom ili vraćanja istom mjerom te dovode do počinjenja nasilja. Čini se da neugodna iskustva tijekom školskog razdoblja ostavljaju dugotrajne posljedice i utječu na njihovo kasnije funkcioniranje u životu što se osobito reflektira na sklapanje prijateljstava.

Zanimljivo je primijetiti da se počinitelji nasilja puno ne razlikuju od svojih vršnjaka koji ne prakticiraju takva ponašanja, a i drugi istraživači (Crick, Casas, Nelson, 2002; Smokrowski, Kopasz, 2005; Esau, Conradt, 2009) navode da se ne izdvajaju u skupini ili ih je teže uočiti, jer se služe prikrivenim strategijama. Zbog toga što sami teže da su neprimjetni izostanu i reakcije na njihova nedjela, ali izostane i pomoć žrtvama jer nema vidljivih posljedica, nasilje nije lako dokazati, a i ljudi teško povjeruju da zlonamjerne riječi i manipulativni postupci ostavljaju duboke tragove koji teško zacjeljuju.

Na kraju smo ostavili slobodu ispitanicima da iskažu svoje razmišljanje o tome kako gledaju na svoje ponašanje prema vršnjacima i prijateljima kroz osnovnu i srednju školu. Zanimljivo je da većina počinitelja danas osjeća sram, a navodimo neke od njihovih izjava: *„Sram me i nadam se da su to zaboravili.“* i tugu *„Nisam se trebala tako ponašati jer možda ti ljudi danas imaju posljedice od toga. Tada su se sigurno loše osjećali i bili tužni i povrijeđeni.“*.Uglavnom iskazuju žaljenje zbog onog što su radili: *„Žao mi je. Ne ponosim se time. Ne bih to ponovila i ne radim više takve stvari.“*. Neki od njih navode da su bili manipulirani te da nisu bili svjesni posljedica, primjerice *„Danas me sram, shvaćam da sam bila manipulirana.“*; *„Žao mi je zbog toga, nisam bila svjesna posljedica.“*. Drugi pak navode da se za neka djela osjećaju loše, dok za druga i danas čvrsto vjeruju da je žrtva to zaslužila: *„Osjećam se loše za neke stvari, za neke i dalje vjerujem da su zaslužili.“*. Samo jedan ispitanik nije pokazao kajanje zbog provedenog relacijskog nasilja, nego je čak naveo da bi sve opet ponovio: *„Ponovio bih sve istom jačinom.“*.

Ovo istraživanje ima i svoja ograničenje, a to se ponajprije odnosi na retrospektivni samiskaz što je moglo utjecati na objektivnost. Budući da se, prema dostupnim podacima, radi o prvom ovakvom istraživanju potrebna je poraditi na preciznijem definiranju varijabli i uključiti složenije analize podataka te obuhvatiti one koji u ovoj vrsti nasilja imaju druge uloge (očevidac, pomagač počinitelju i sl.).

**ZAKLJUČCI:**

Potaknuti činjenicom da je u Hrvatskoj malo istraživanja slične vrste, odlučili smo istražiti učestalosti izloženosti relacijskom nasilju i utvrdili da se radi o raširenoj pojavi među djecom i mladima.

Dobiveni rezultati proširuju spoznaje o emocionalnim reakcijama žrtava, osobito osjećajima tuge, ljutnje, razočaranja i želje za osvetom. Zanimljive su i njihove ponašajne reakcije koje utječu na njihovo socijalno funkcioniranje u kasnijem životu. Ispitanici su naveli da mrze počinitelja i ne razgovaraju s njim, teže sklapaju prijateljstva i više su nepovjerljivija prema ljudima od vršnjaka koji nisu doživjeli relacijsko nasilje. Nalazi ovog istraživanja ukazuju i na neke osobine žrtava, odnosno one su manje zadovoljne životom i sobom, manje su popularni u društvu i imaju manju potporu svoje obitelji.

Kad je riječ o počiniteljima nasilja, može se zaključiti da se oni manje razlikuju od svojih vršnjaka koji ne čine nasilje, ali potrebno je napomenuti da i oni imaju manju potporu svoje obitelji i emocionalne reakcije nakon počinjenog nasilja.

Budući da je veliki broj djece i mladih izloženo ovoj vrsti nasilja te da ono ostavlja ozbiljne posljedice, važno je što ranije početi s preventivnim aktivnostima u odgojno - obrazovnim ustanovama. Te aktivnosti trebaju obuhvaćati podizanje svijesti roditelja, odgajatelja, učitelja i djece o ovom prikrivenom fenomenu i njegovim učincima. S tim ciljem je potrebno raditi na izradi kvalitetnih preventivnih programa i osmišljavati nove načine intervencija.

**LITERATURA**

Bilić, V. (2013). Relacijsko nasilje među vršnjacima. *Zagovor jezika hrvatskog – časopis za učitelje hrvatskog jezika*, 1. (1), 102 – 107.

Bilić, V., Buljan Flander, G., Hrpka, H. (2012). *Nasilje nad djecom i među djecom.* Jastrebarsko : Naklada Slap.

Cillessen, A. H. N., & Rose, A. J. (2005). Understanding popularity in the peer system. *Current Directions in Psychological Science, 14*, 102-105.

Coie, J. D., Dodge, K. A., & Kupersmidt, J. B. (1990). Peer group behavior and social status.

In S. R. Asher & J. D. Coie (Eds.), Peer rejection in childhood *New York: Cambridge University Press.* 17-59.

Coloroso, B. (2004). *Nasilnik, žrtva i promatrač*. Zagreb : BIOS.

Coyne, S. M., Archer, J., Eslea, M. (2006). We are not friends anymore! Unless…: The frequency and harmfulness of indirect, relational, and social aggression. Aggressive Behaviour, 32. 294- 307.

Crick, N. R. and Nelson, D. A. (2002). Relational and physical victimization within friendships: Nobody told me there' d be friends like these. Journal of Abnormal Child Psychology, 30, (6) 599-607.

Crick, N., R., Casas, J., F., Nelson, D., A. (2002). Toward a More Comprehensive Understanding of Peer Maltreatment: Studies of Relational Victimization. Current Directions directions in psychological science 11 (3) 98-101.

Essau, C., Conradt, J. (2009). *Agresivnost u djece i mladeži*. Zagreb : Naklada Slap.

Hendrey, C. (2012). Relational Aggression and Friendship Quality in Late Adolescence <https://dspace.lib.uoguelph.ca/xmlui/bitstream/handle/10214/3625/Dissertation%20Post%20Defense%20Final%20Version%20May%2010-12.pdf?sequence=1> (preuzeto 5. ožujka 2014.)

Horton, K. (2010). The diverse adolescent relational aggression scale:            Development and validation. (Doctoral dissertation, University of Texas at Arlington, 2010).

Horton, K. (2007). Lecture title: Diversity in the workplace. Course: Human Diversity.   
           Lecture Date: June 2007. Presented at University of Texas at Arlington.

Juvonen, J., Nishina, A. (2005). Daily reports of witnessing and experiencing peer harassment in middle school. *Child Development*, 76. (2), 435 - 450.

Leff, S., S., Crick, N., R. (2010). Interventions for Relational Aggression: Innovative Programming and Next Steps in Research and Practice. School Psych Rev. 39(4): 504–507.

Milivojević, Z. (2010). *Emocije*. Zagreb : Mozaik knjiga.

Olweus, D. (1998). *Nasilje među djecom u školi: što znamo i što možemo učiniti*. Zagreb : Školska knjiga.

Owens, L., Shute, R., Slee, P. (2000). Guess what I just heard! : Indirect aggression among teenage girls in Australia. Aggressive Behavior, 26. 67 – 83.

Parker, J. G., & Asher, S. R. (1987). Peer relations and later personal adjustment: Are low-accepted children at risk? Psychological Bulletin, 102(3),357-389.

Reynolds, B., Repetti, R. (2010). Teenage girls' perceptions of the functions of relationally aggressive behaviors. *Psychology in the Schools*, 47. (3) 282 – 296.

Rivers, I., Duncan, N. & Besag, V. E. (2007). Bullying. Handbooks for educators and parents. Westport, Connecticut, London: Praeger Publisher

Shoemaker, L. B., & Furman, W. (2009). Parent-adolescent relationship qualities, internal working models,, and attachment styles as predictors of adolescents' interactions with friends. Journal of Social and Personal Relationships, 26, 579-603

Simmons, R. (2005). *Ženski bullying – skrivena kultura agresije djevojaka prema djevojkama*. Zagreb: VBZ.

Smokrowski, P. R., Kopasz, K. (2005). Bullying in School: An Overview of Types, Effects, Family Characteristics, and Intervention Strategies. Children and Schools, 27 (2) 101-110.

Tacket, J., Ostrov, J. (2010). Measuring Relational Aggression in Middle Childhood in a Multi – Informant Multi – Method Study.

Young, E., Nelson, A., Hottle, A., Warburton, B, Young, B. (2010). Relational Aggression Among Students. Principal Leadership,

Zimmer-Gembeck, M., Geiger, T., Crick, N. (2005). Relational and Physical Aggression, Prosocial Behavior, and Peer Relations - Gender Moderation and Bidirectional Associations. *Journal of Early Adolescence*, 25. (4) 421-452

Zdenković, R. (2014). Djeca i svađanje:što djeca uče kroz sukob. <http://www.poliklinika-djeca.hr/aktualno/teme/djeca-i-svadanje-sto-djeca-uce-kroz-sukobe/> (preuzeto 3. travnja 2014.)

***Abstract***

Covert, malicious, repeated forms of violence among children and youth that characterize the sophisticated manipulation of peer relationships, called relational violence, are increasingly widespread.

Because this kind of violence is insufficiently known, a study was conducted to determine the frequency of committing (bully) and exposure (the victim) to relational violence and their correlation with life satisfaction, popularity, unpleasant feelings, family support and success in activities, as well as emotional and behavioral reactions and in which of these variables these groups differ.

The study included 217 students at the University of Zagreb, mean age = 21.84 years (SD = 1.973).

Data was collected during the period from January to March 2014 and for this purpose a questionnaire was designed which in addition to general information contained scales for assessing life satisfaction, exposure and perpetration of relational violence and emotional and behavioral reactions.

The results show that a large number of examinees, during their primary and secondary education were victims of gossip, exploitation, mockery because of their looks and social status. Lesser number of examinees indicated that they were the perpetrators.

Correlation analysis showed that victims have a common emotional and behavioral reaction, are less satisfied, have more unpleasant feelings, perceive that they were not popular and did not have family support. Results show that committing violence is associated with negative self-image and unpleasant feelings.

When testing differences between groups of participants who were not exposed and those that were occasionally and often exposed the significant difference was found in all variables. Statistically significant difference between sub-samples of examinees who did not commit a relational violence and perpetrators of relational violence was found only in the behavioral reactions. Also, these examinees state that they were often victims as well.

Due to the high involvement of youth in relational violence and serious consequences it has for the health and well being of young people, it is necessary to work on the prevention of this, neglected, and widespread form of violence.